hlakalweni—abangati abazi ukuba banompefumlo. Ukuqala kwelisiko iya ingati sisincoko kanti kuko inkohlakalo enkulu pantsi kwaso. Akuko ungaziyo ukuba iti indodana yakuhlangana neqelana lentombi zize ziyitintele “ziyenzise.” Ubalise ngokuba kwake ngenye imini u-Rev. Tiyo Soga eye Embashe wahlangana neqela lentombi zamenzisa. Wati yena ungumkristu, wateta ngenkohlakalo eziyenzayo, zampendula ngeliti namakristu ayenzisa. Ukwenzisa oku sisiqalelo sokumetsha—umtshabalalisi nomonakalisi wezimilo zabantu. Liyahambiseka elisiko nalapo baziyo abazali abangamakristu. Kutetwe ke nangokuba imiculo yangokuhlwa iyalikutaza; nokuti izicaka zingabi nandawo yokulala apo zisebenza kona. Kugqitywe kwelokuba u-Rev. B. Ross aze abate ipepa eliteta ngelisiko lileswe kwintlanganiso elandelayo eyakuba ngo July 1877.

Kute emva koku kwatetwa ngo Rev. W. Govan kwavunyelwana ngeliti ngaye:

*Lentlanganiso Yabafundisi, ivile ngako ukububa kuka Rev. W. Govan, ongomnye wamalungu okuqala ayo, ifuna ukubala ezincwadini zayo, usizi enalo ngokushenxiswa kote iminyaka emashumi matatu wasebenza ngenzondelelo engadinwayo, njengaye umtunyiva womnqamlezo ka Kristu otembekileyo nozinikeleyo ifuna kanjalo ukuvakalisa umbulelo wayo ku Tixo ngokutumela kwelilizwe umfundisi onje ukubekeka nompumelelo ingaka emsebenzini wake.*

Ngosuku lwesibini lwentlanganiso kutetwe ngokuguqulwa kwezibalo, nokuvelana kwabafundisi balapa nabase Lusutu ngenxa yokutintelwa kwabebesiya kushumayela ku Banyai. Intlanganiso igqitywe ngokwenziwa komtandazo kwityalike yase Wesile ngokuhlwa.

KWA RILL

Lamazwi alandelayo siyawanika noko aselenexeshana elitile abalwayo, abonisa isimo sa Magcaleka ngokumalunga nelizwi nezinto zokukanya. Ayakwenza ukuba sibe nokubavela abasebenza pakati kwawo nokubabika emtandazweni. Abalwe ngu Rev. R. S. Leslie, umfundisi omhlope osendaweni ka Rev. T. Soga. Uti:—

U-Sarili yiyona nkosi inkulu ya Magcaleka, enditi ngenani akumawaka angamashumi amatandatu (6000). Andikolwa ukuba kwezi zigama kuko isizwe esisafana nawo ngobuhedeni. Abantu basesemva kude nakwintwana ezincinane ezisingisele ekukanyeni nasekwamkeleni Igospel. Nokoke ndiya vuya ukuti ngale minyaka mitatu yokuba lapa kwam baliqela abamamkeleyo u-Yesu Kristu ukuba abe ngu Msindisi wabo: iqela labafuni selifike kumashumi amabini anabatatu; lingapezu koko lake lakuko ngapambili. Inxenye yabo isisiqamo somsebenzi ka Mr. Soga, abanye bayifumene impembelelo ndakufika. Ndineqela labavangeli abantsundu abashumayela ngapandle, nokoke nam ndike ndimana ukupuma ndakufumana ituba, maxa wambi ndipume usuku olunye maxa wambi zibe lishumi. Nokoke abasebenzi bambalwa. Kufuneka abafundisi nokuba batatu bokwazisa inyaniso enokusindisa imipefumlo kwaba bahedeni abaneratshi abantywile ebudengeni nakwinkolo eziputileyo.

Kusand’ ukubako kakulu ukunukwa. Umfo abati ngu Msitweni ute wafelwa kakulu zinkomo zibulawa yimofu. Kwakuba njalo ubizo igqira elidumileyo, u-Mbali endake nam ndahlangana nalo. U-Msitweni usongele ukuba uya kumfumana umntu onukiweyo. Lite igqira lanuka u-Magamisela umfo obemelene no Msitweni.

Lute olosizana lwakuyiva lonto lwazimela emziniwalo, kwaza kwakudlula intsuku ezimbalwa lucinga ukuti fanuba selexolile u-Msitwoni lwabuyela ekaya ebusuku. Kute kusasa lakupuma, ilanga esahleli ngase buhlanti wambona selekwalapa u-Msitweni namanye amadoda amane, kanti elixesha lonke bebesamlindile. Ubalekele kwihlatana elibe lingase mlanjeni. Omnye

wababafo umbinze ngomkonto emhlana. Uwurolile wabinza ngawo kodwa waposa. Ute xa ajikayo ukuba abaleke wakubeka esicitini wawa. Alike lamadoda amhlaba amanxeba alike kwishumi elinesibini amshiya elile. Emva kwentsuku ezimbini ndiye kulondawo abebulawelwa kuyo, elikufupi kuyo nencwaba lake. Nditete nombulali lowo ndamxelela ukuba uyakugwetywa ngu Tixo olungelelisayo ngemini yo” kupendula. Usuke wandipendula ngomsindo ecatshukiswa kukude nditete naye ngento enjalo.

Obuza ukuti kwenziwa ntonina kulomntu, ndingamkumbuza ukuba apa asiko pantsi kolaulo lwamangesi, into enokwenziwa ngu Sarili ngokwesiko lamaxosa kupela kukusuka amdle kunye nabo babe ncedisana naye. Kukafuti nditeta no Sarili ngalento yokubulala umntu onukiweyo, asike ati sekwenzekile.

E-LUSUTU.

Kuya kuba luvuyo kwabaninzi ukuva ukuba ngoku Abesutu bayabuya ekulahlekisweni ngamagqirakazi abesiti makulahlwe into yonke eze nomntu omhlope; nokuba ngoku banxamele imfundo. Omnye wabafundisi bakona u-Rev. F. Coillard ongomnye wabe French Mission uti ukuteta ngesimo abakuso abantu ngoku:—

Kusoloko saba nentlanganiso yetu enkulu ziguqukile izinto. Asinakuyixela eyona nto ibange ukuba kube njalo. Singati kupendulwa imitandazo emininzi ekade isenziwa, kanjalo kubonisa ukuba intliziyo yomntu ise sandleni sika Tixo, unokuyijika ayise apo atandayo njengamanzi. Ukwalekela kubashumayeli ababini endaka ndabakankanya sesibuye songezelela abanye abakwababini, ukubasa apo bashumayela kona sincediswe yinkosana ebe ilitiye kunene ilizwi. Ekuhambeleni kwam kwimizi engapandle yaba bantu base mnyameni kundivuyisile ukundamkela ngovuyo kwabantu, nokunqwena ukunga banga netitshere. Kute apo zitunyelweyo zamkelelwa pezulu. Kude kwako umfo oselemkulu ote, “Msani ukuvuyisana nabanetitsher, lilelani abangekabi nazo” “Ute akutsho ndati entliziyweni: Uzuko lwanga lungalolwako Nkosi, *ngoku uluvulile ucango* Kulommandla ngoku zisibozo indawo esinezikolo kuzo, noko into yonke kona—izakiwo nemfundiso—ise semva kakulu. Kodwa ke aziyiyo nto ezozikolwana zisibozo sakukangela ukuba abantu bate sa, inani labo likumawaka angamashumi amatatu. Inkosi ekade isisipazamiso ngoku ayaneli kuncedisa, umnqweno wayo ungangowetu wokunga bangafundiswa abantu, iti masizame ukutumela ititsher. Kodwa siyakuzifumana pina? Sike satumela nakwamanye amahlelo, safika nawo ekohliwe. Sibe singafanelana sineshumi letitshere namhlanje sibe singalifumanela indawo. Ucango luvulekile, siya kukohlwana kungena? Kwanga akungebi njalo? Siya kucela emtandazweni kwinkosi yovuno—ke asinakufumana sicele. Abase Roma abafundisi baza kuqala imishon yabo yesibini e-Lusutu kwakufupi nati. Kodwa noko asoyiki, baflke sekuse mva, iselibandulele Itestamente Entsha: inyaniso iya koyisa.

Kweziveki zidluleyo kube kulungiselelwa ukwaluswa amakwenkwe. Ukuncola kwelisiko kungangokuba nditemba ukuti u-Rulumente uya kuda alikalimele. Ingalula lonto kuye. Inkoliso yabahedeni abanenqondo ilicasile, nokoke inkosi ziyalikutaza kuba zingafuni ukupulukwa ngamandla abeko koyise bazo. Sike sateta ngalento nenkosi namapakati ayo amakulu, yaza ngokoyika ukuyi gqiba ngokwayo lonto yati iza kubiza intlanganiso. Yayibiza okwenene. Yenza inteto entle kunene ukuligxeka nokucela amadoda amakulu ukuba aneedisane nayo ukulipelisa. Inkoliso “yatshaya izandla” kwakutshiwo. Inkosi

leyo ngeliba yoyisa ukuba yayi ngacaswanga ngunyana wayo, indodana esand’ ukuvela kwisikolo esikulu sase Zonnebloem (ngase Kapa). Ibe yiyo elimelayo incediswa zezinye inkosana, baza ke boyisa ubuhedeni. Siyakolwa ukuba u-Molapo unyanisile kulenteto yake, kodwa akanabo ubuganga bokucasana nezinkosana zivelayo ngokoyika ukuti iya kuncipa impembelelo yake. Usuke ke waselelinga ukudelisa izidlo ezibe zenziwe. Noko ibuhlungu ingaqondakali lento ndiqinisekile ukuba buyakoyiswa ubuhedeni.

Woba mhlaumbi useubonile ngobubi obehlela abafundisi abebesuka apa (ukusa Ilizwi ku Banyai). Baqale ngokufakwa etolongweni, ngoku kutiwa mabagoduke baze kwase Lusutu U-Tixo uyazi ukuba kunganina ukuba kube njalo. Kodwa ngexesha ate amehlo ento yonke ekoliweyo akangela pakati e-Africa kungumangaliso ukubona i-Government ezibizangobukristu, izincolisa emehlweni ezizwe ezinokukanya ngokufaka etolongweni amadoda angenatyala limbi ngapandle kwelokuba aya kushumayela Ivangeli kwezinye izizwe. Nokoke asoyiki nto, likulu netemba letu. Nokuba sebengakanani na abalitiyileyo ibala elintsundu iya kuhamba yona Igospel iligqibe lonke elolizwe lise mnyameni.

ABAFUNDISI ABAYA PAKATI E-AFRICA.

Asikuko nokuba kuluvuyo ukubona kuko umnqweno omkulu kangaka kumacala ngamacala eremente ka Tixo wokulisa ilizwi lake kwizizwe ezipakati e- Africa. Ungati namhla yimini yetu yokukunjulwa, umnqweno wetu nomtandazo wemihla ngemihla ngowokunga singalamkela. Siya kolwa ukuba indaba zapakati e-Africa ziyayi vuyisa inkoliso yabaleseshi be *Sigidimi* njengoko kunjalo nakuti; esoti ngoko sikankanye indawana ezimbalwa ngemizamo eyenziwayo yokuquba ilizwi kwelozwe.

Siqalela pezulu singati abase Tshatshini bafuna ukuya kumisa isikolo kufupi necibi ekutiwa yi Victoria Nyanza kwisizwe sika Mtessa. Abafundisi abaya kona base besendleleni. Ngale nyanga ingu August bebefanele ukuba sebefikile e-Mombassa, isikolo sakwase Tshatshi esise Africa apa ngasentla kwase Zanzibar. U-Mtessa lowo baya kuye kuvakala ukuba uyabafuna kakulu, ukuba ziyinyaniso indaba ezike zafika zivela kuye, baya kufika selebalindele.

Eyesibini indawo ekuza kumiswa isikolo kuyo kuse Lujiji umzi okufupi necibi le Tanganyika; apo wake wahlala kakulu u-Dr. Livingstone. Eso isikolo siza kumiswa ngabafundisi abalunge ne “London Missionary Society.” Naboke sebendulukile ekaya ngoku bebefanele ukuba babe sebefikile e-Zanzibar.

Eyesitatu indawo esingenakuyi shiya yeyase Mombassa, apo kuko abafundisi betshatshi, nalapo sinovuyo ukuva ukuba uyahambiseka kakuhle umsebenzi wabo. Kulapo adla ngokutunyelwa kona amakoboka afunyenwe kwimikombe yama Arab. U-Rev. Mr, Price umfundisi omkulu kona uncoma ukuba mkulu nokuba nzima komsebenzi kona nokoke uyazama Kuko namadoda abeke ehamba no Dr. Livingstone alapo e-Mombassa.

Elandelayo indawo, xa siyi hlisayo i-Africa ngolunxweme luse mpumalanga, yeka Dr. Steere umfundisi omkulu wakwase Tshatshi. Esake isikolo siza kuba kufupi necibi le Nyassa. Wake nyakenye waya kona kodwa ngenxa yokupangelelana nexesha lemvula wa buya engafikelelanga ecibini. Noko ke wabuya kufupi nalo, inkosi ake wafika kuzo zamamkela kakuhle, watembisa ukuba ngalonyaka uya kubuya aye; esikolwa ukuba ngoku seleya kusimisa isiza sesikolo. Ngalenyanga sinayo ubefanele ukuba abe uselesendleleni nokoke sesinexeshana singeva nto ngaye. Nakuye kuko amadoda atile ayehamba no Dr. Livingstone.

3 ISIGIDIMI SAMAXOSA, AUGUST 1, 1876.